รายได้เฟซบุ๊ก เติบโตน้อยสุด เป็นประวัติการณ์
มันเกิดอะไรขึ้นกับเฟซบุ๊กบ้าง ? ลงทุนแมนจะเล่าให้ฟัง
28 เม.ย. 2565

รายได้เฟซบุ๊ก เติบโตน้อยสุด เป็นประวัติการณ์ /โดย ลงทุนแมน
เมื่อไม่กี่ชั่วโมงที่ผ่านมา Meta เจ้าของเฟซบุ๊ก และอินสตาแกรมได้รายงานผลประกอบการไตรมาสที่ 1 ปี 2022
โดยบริษัทมีรายได้เติบโตขึ้นเพียง 7% นับเป็นไตรมาสแรก ที่เติบโตเป็นแบบ Single Digit นับตั้งแต่จดทะเบียนเข้ามาอยู่ในตลาดหลักทรัพย์ แถมยังมีกำไรลดลง เพราะลงทุนในธุรกิจ Metaverse
อย่างไรก็ตาม หุ้นของบริษัทก็ได้ปรับตัวเพิ่มขึ้น 18% คิดเป็นมูลค่าที่เพิ่มขึ้นมากถึง 3 ล้านล้านบาท ทันที ภายหลังจากตลาดรับรู้ผลประกอบการ
แล้วมันเกิดอะไรขึ้นกับเฟซบุ๊กบ้าง ?
ลงทุนแมนจะเล่าให้ฟัง
เริ่มกันที่ผลประกอบการไตรมาสที่ 1 ปี 2022
รายได้ 9.7 แสนล้านบาท เพิ่มขึ้น 7%
กำไร 2.6 แสนล้านบาท ลดลง 21%
โดยบริษัทมีรายได้ ต่ำกว่าที่ตลาดคาดการณ์เอาไว้
ในขณะที่กำไรที่ลดลง เป็นผลมาจากค่าใช้จ่ายในการวิจัยและพัฒนาธุรกิจใหม่ของบริษัท เป็นมูลค่า 2.6 แสนล้านบาท เพิ่มขึ้นมา มากถึง 48% เมื่อเทียบกับปีก่อน ซึ่งส่วนใหญ่ก็คือในเรื่อง Metaverse
หากเรามาดูที่สัดส่วนรายได้
- ค่าโฆษณา 97.5%
- Reality Labs เช่น แว่นตา VR 2.5%
โดยบริษัทก็ได้รายงานแยกออกมาว่า ธุรกิจในกลุ่ม Reality Labs ยังคงขาดทุนอยู่ราว 1 แสนล้านบาท เพิ่มขึ้นมา 62% เมื่อเทียบกับปีก่อน ซึ่งธุรกิจกลุ่มนี้ ก็น่าจะยังขาดทุนไปอีกสักระยะ
แล้วในด้านผู้ใช้งาน เป็นอย่างไร ?
ปัจจุบัน บริษัทมีผู้ใช้งาน 3,640 ล้านบัญชีต่อเดือน และ 2,870 ล้านบัญชีต่อวัน
แบ่งเป็นผู้ใช้งาน เฉพาะบนเฟซบุ๊ก 2,936 ล้านบัญชีต่อเดือน
ที่น่าสนใจคือไตรมาสนี้ เฟซบุ๊ก มี ARPU หรือรายได้ต่อบัญชีผู้ใช้งาน เพิ่มขึ้นเป็น 9.54 ดอลลาร์สหรัฐต่อบัญชี สูงกว่าที่นักวิเคราะห์คาดการณ์เอาไว้
ทั้งนี้ Dave Wehner ซีเอฟโอ ก็ได้มีการระบุเพิ่มเติมว่าผลกระทบจากสงครามระหว่างยูเครนและรัสเซีย ที่ได้มีการปิดกั้นการเข้าถึงบริการของบริษัท จะทำให้ไตรมาสต่อไป บริษัทจะมีผู้ใช้งานในยุโรปลดลง
ซึ่งก็เป็นไปในทางเดียวกันกับ Evan Spiegel ซีอีโอของ Snapchat ที่เพิ่งรายงานผลประกอบการเหมือนกัน ก็ได้บอกว่าเป็นไตรมาสที่ท้าทายกว่าที่เราคาดการณ์เอาไว้
เนื่องจากมีหลายแคมเปญโฆษณาได้ถูกชะลอออกไปก่อนเพราะสงคราม ส่งผลกระทบโดยตรงต่อบริษัท ซึ่งเคสนี้ YouTube ที่เพิ่งรายงานรายได้เมื่อวาน ก็โดนไปด้วย
สำหรับรายได้จากการโฆษณา ก็ยังคงได้รับผลกระทบจากเงินเฟ้อ และนโยบายความเป็นส่วนตัวของระบบปฏิบัติการใหม่ของแอปเปิล ที่ไตรมาสที่แล้ว เฟซบุ๊กได้คาดการณ์ไว้ว่า จะทำให้สูญเสียรายได้ไปมากถึง 3 หมื่นล้านบาท
เรามาดูมุมมองเพิ่มเติมของมาร์ก ซักเคอร์เบิร์ก
มาร์ก ซักเคอร์เบิร์ก ได้มีการพูดถึง “การแข่งขัน”
โดยระบุว่าผู้ใช้งานมีตัวเลือกในการรับชมคอนเทนต์มากขึ้น และ TikTok ก็เป็นแพลตฟอร์มที่กำลังเติบโตอย่างรวดเร็ว
บริษัทจึงได้ให้ความสำคัญกับคอนเทนต์รูปแบบวิดีโอสั้นอย่าง Reels
เพื่อการันตีว่าบริการของบริษัท ยังคงเป็นตัวเลือกที่ดีที่สุด สำหรับคนรุ่นใหม่
ปัจจุบัน ผู้ใช้งานอินสตาแกรม ใช้เวลาบน Reels ราว 20% 
ในขณะที่ผู้ใช้งานเฟซบุ๊ก ใช้เวลาไปกับวิดีโอ มากถึง 50%
นอกเหนือจากวิดีโอสั้นแล้ว ซักเคอร์เบิร์กมองว่า “Community Messaging” หรือกลุ่มแช็ตเฉพาะทาง เช่น Slack สำหรับองค์กร, Discord สำหรับเกม หรือแม้แต่ Telegram ก็กำลังเป็นที่นิยมมากขึ้น
โดยบริษัทก็จะเข้าไปลงทุน และพัฒนาให้ WhatsApp สามารถรองรับการสร้างคอมมิวนิตีแบบนี้ได้ด้วย
และบริษัทก็จะมีการลงทุนในส่วนอื่น ๆ เช่น ปัญญาประดิษฐ์ เครื่องมือสำหรับผู้สร้างคอนเทนต์ และระบบการหารายได้ให้มีประสิทธิภาพมากขึ้นด้วย
อย่างไรก็ตาม จากภาพรวมการเติบโตทางธุรกิจของบริษัท ซักเคอร์เบิร์กก็ได้วางแผนว่าจะปรับลดความเร็วในการลงทุนลง
ทั้งหมดนี้ ก็เป็นสรุปทั้งหมดเกี่ยวกับ Meta ในไตรมาสนี้
สรุปแล้ว บริษัทมีรายได้เพิ่มขึ้น แต่เป็นการเติบโตที่ต่ำสุดเป็นประวัติการณ์
ในขณะที่มีกำไรลดลง จากค่าใช้จ่ายในเรื่อง Metaverse ที่สูงขึ้นมาก
แต่ตลาดอาจมองว่า Meta จะแย่กว่านี้
เพราะภายหลังจากประกาศผลประกอบการเมื่อคืน ราคาหุ้น ก็ได้ปรับตัวเพิ่มขึ้นมากถึง 18% ในช่วง After hours หรือคิดเป็นมูลค่ามากถึง 3 ล้านล้านบาท ทันที..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
TikTok - 
Spotify - 
Apple Podcasts - 
Soundcloud - 
Reference
-